กสิกรไทยพร้อมลุยหุ้นสหรัฐ
ตั้งกองKUSAเชียร์ลงทุนยาว ลุ้นQE3หนุนศก.ฟื้นหุ้นขึ้นต่อ
30 ส.ค. 2555

ตั้งกองKUSAเชียร์ลงทุนยาว ลุ้นQE3หนุนศก.ฟื้นหุ้นขึ้นต่อ 
บลจ.กสิกรไทย ตั้งกอง K-USA บุกหุ้นสหรัฐดักเศรษฐกิจฟื้น หวังระยะยาว 
นายอำพล โพธิ์โลหะกุล ประธานกรรมการบริหารบริษัทหลักทรัพย์จัดการกองทุน (บลจ.) กสิกรไทย กล่าวว่า วันที่ 30 ส.ค.– 5 ก.ย. 2555 จะขายกองทุนเปิด เค ยูเอสเอ หุ้นทุน (K-USA) โดยลงทุนกองทุนหลัก Morgan Stanley–US Advantage Fund ซึ่งเน้นลงทุนในหุ้นจดทะเบียนของสหรัฐ ที่มีพื้นฐานดีและมีโอกาสเติบโตสูง เช่น บริหารจัดการโดยมอร์แกน สแตนเลย์ 
“กองทุนนี้ลงทุนในหุ้นบริษัทจดทะเบียนในสหรัฐ ที่มีโอกาสเติบโตสูงและมีผลประกอบการโดดเด่นทั่วโลก เช่น Apple, Motorola, Google, Amazon dot Com, EBay, Starbucks ซึ่งล้วนเป็นบริษัทเป็นที่มีการได้เปรียบทางการแข่งขันในระยะยาว ทำรายได้ทั้งในสหรัฐและกลุ่มประเทศกำลังพัฒนามีกระแสเงินสดที่แข็งแกร่ง โดยกองทุนเน้นลงทุนระยะยาว” นายอำพล กล่าว
นายอำพล กล่าวอีกว่า เศรษฐกิจสหรัฐยังคงเติบโตได้อย่างต่อเนื่องแม้จะชะลอตัวลงเล็กน้อยจากต้นปี โดยยังมีความคาดหวังต่อมาตรการกระตุ้นเศรษฐกิจรอบใหม่ (QE3) ภายในปีนี้ ซึ่งหากมีการดำเนินมาตรการ QE3 เชื่อว่าจะส่งผลให้เศรษฐกิจขยายตัวอย่างต่อเนื่องและเป็นปัจจัยบวกต่อหุ้นสหรัฐ 
“ปีนี้คาดว่าอัตรากำไรต่อหุ้นจะสามารถเติบโตได้กว่า 7% และเพิ่มเป็น 11% ในปีหน้า ซึ่งจะยังคงเป็นปัจจัยบวกต่อหุ้นในระยะยาว และแม้ว่าดัชนี S&amp;P 500 จะปรับขึ้นมาแตะระดับสูงสุดในรอบ 4 ปี แต่เมื่อเทียบกับระดับราคาในอดีต พบว่าราคาต่อกำไร (P/E) ปัจจุบันที่ 12.8 เท่า ยังคงต่ำกว่าค่าเฉลี่ยย้อนหลัง 10 ปีที่ 14.4 เท่า จึงมีโอกาสที่ราคาหุ้นจะเพิ่มขึ้นต่อเนื่องได้อีก” นายอำพล กล่าว
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บลจ.อเบอร์ดีน กล่าวว่า ภาพรวมของเศรษฐกิจในยุโรปยังคงสร้างความผิดหวังอย่างต่อเนื่อง โดยดัชนีภาคการบริการและภาคการผลิตล้วนลดลงอย่างต่อเนื่อง แม้ว่าจะมีข่าวดีจากธนาคารกลางแห่งสหภาพยุโรป ที่ได้ให้คำมั่นที่จะสนับสนุนสกุลเงินยูโรต่อไป 
“เราอาจจะยังไม่ได้เห็นอัตราผลตอบแทนพันธบัตรสหรัฐปรับฐานขึ้นในช่วงสัปดาห์ต่อไป ซึ่งอาจจะส่งผลให้ดัชนีราคาพันธบัตรไทยอ่อนตัวลง แต่เป็นจังหวะดีที่น่าลงทุน ในขณะที่เศรษฐกิจไทยฟื้นตัวดีและบริษัทที่เราถือหุ้นส่วนใหญ่ยังคงรายงานผลประกอบการไตรมาส 2 ที่แข็งแกร่ง” นายอดิเทพ กล่าว
ทั้งนี้ ในวันที่ 29 ส.ค. บลจ.อเบอร์ดีน เตรียมจ่ายเงินปันผลกองทุนเปิดอเบอร์ดีน ไทย เอคควิตี้ ดีวิเด็น ในอัตรา 0.26 บาทต่อหน่วย รวมเป็นเงิน 9.7 ล้านบาท โดยตั้งแต่ต้นปีกองทุนจ่ายเงินปันผลแล้ว 1.35 บาทต่อหน่วย